b'\n_START_ARTICLE_\nTarok pri Mariji\n_START_PARAGRAPH_\nTarok pri Mariji je zbirka novel, povezanih z okvirno zgodbo, avtorja Vinka M\xc3\xb6derndorferja, ki je iz\xc5\xa1el leta 1994 pri Pre\xc5\xa1ernovi dru\xc5\xbebi.\n_START_SECTION_\nVsebina\n_START_PARAGRAPH_\nPrebivalci trnovske hi\xc5\xa1e, kjer se zgodba odvija, se dobivajo na vsakotedenskem taroku pri Mariji. Tu so najbolj oddaljeni od lastnice, ki jim druga\xc4\x8de vedno stoji za hrbtom. Ve\xc4\x8dere zaznamuje tudi erotika, saj likom medsebojna intimnost ni tuja, predvsem mo\xc5\xa1ka obiskovalca, Fredi in Milan, se ob tem obna\xc5\xa1ata povsem spro\xc5\xa1\xc4\x8deno. Vsakemu \xc4\x8dlanu skupine, ki prihajajo na petkovo partijo taroka k Mariji, pisatelj posveti samostojno in sklenjeno zgodbo. Povezujejo jih sanje o bolj\xc5\xa1em \xc5\xbeivljenju, ki pa se izjalovijo, zato si nekateri prostovoljno izberejo smrt ali pa jih ta doleti po spletu nesre\xc4\x8dnih naklju\xc4\x8dij. \xc5\xa0ele s smrtjo drugih se zavejo svoje ogro\xc5\xbeenosti, majhnosti in minljivosti.'